OPATRENIE
MINISTERSTVA SPRAVODLIVOSTI SLOVENSKEJ REPUBLIKY

z .... 2003

o úprave dispozičných oprávnení správcov v zriaďovateľskej pôsobnosti       Ministerstva spravodlivosti Slovenskej republiky pri nakladaní 
s majetkom štátu

                Ministerstvo spravodlivosti Slovenskej republiky (ďalej len „ministerstvo“) podľa § 8a ods. 2 zákona Národnej rady Slovenskej republiky č. 278/1993 Z. z.          o správe majetku štátu v znení zákona Národnej rady Slovenskej republiky                   č. 374/1996 Z. z. (ďalej len „zákon“) ustanovuje:

§ 1

Predmet úpravy

(1) Toto opatrenie sa vzťahuje na správcov majetku štátu (ďalej len „správca“)            v zriaďovateľskej pôsobnosti ministerstva (§8a ods. 3 zákona), ktorými na účely tohto opatrenia sú: 

a)	štátne rozpočtové organizácie a štátne príspevkové organizácie1)  zriadené ministerstvom
b)	generálne riaditeľstvo Zboru väzenskej a justičnej stráže2) 
c)	ústavy na výkon väzby, ústavy na výkon trestu odňatia slobody, ústav na výkon trestu odňatia slobody pre mladistvých a nemocnica pre obvinených                         a odsúdených.

§ 2

Osobitné ponukové konanie pri prevode hnuteľných vecí štátu
(k § 8 ods. 5 písm. h/ zákona)

(1) Povinnosť vykonať osobitné ponukové konanie podľa § 8 ods. 1 zákona sa pre správcov uvedených v § 1 tohto opatrenia vzťahuje na prostriedky výpočtovej techniky (počítače, tlačiarne), telefaxy, kopírovacie stroje a motorové vozidlá, ktorých cena určená znaleckým posudkom za jednotlivú vec je vyššia než 50 000,- Sk. Táto povinnosť sa nevzťahuje na prevody majetku štátu na účely uvedené v § 11 ods. 7 zákona.
(2) Prevod ostatných hnuteľných vecí štátu možno realizovať mimo osobitného ponukového konania.

 
§ 3

Prevod správy hnuteľných vecí štátu
(k § 9 ods. 2 zákona)

(1) Správcovia uvedení v § 1 tohto opatrenia sú oprávnení prevádzať správu  hnuteľných vecí štátu bez obmedzenia, ak nadobúdateľmi hnuteľných vecí štátu sú správcovia uvedení v § 1 ods. 1 písm. a/ zákona.

(2) Na platnosť zmluvy o prevode správy hnuteľných vecí štátu sa vyžaduje súhlas ministerstva vždy, keď správcovia uvedení v § 1 tohto opatrenia prevádzajú hnuteľné veci štátu uvedené v § 2 ods. 1 tohto opatrenia do správy iných správcov než sú uvedení v § 1 ods. 1 písm. a/ zákona. 

(3) Na platnosť zmluvy o prevode správy zbraní a munície okrem prevodu medzi správcami uvedenými v § 1 písm. c/ a d/ sa vyžaduje súhlas ministerstva.

§ 4

Zámena správy hnuteľných vecí štátu
(k § 9 ods. 3 zákona)

(1) Na platnosť zmluvy o zámene správy majetku štátu sa vyžaduje súhlas ministerstva vždy, keď správcovia uvedení v § 1 tohto opatrenia zmluvou o zámene správy majetku štátu dávajú hnuteľné veci štátu uvedené v § 2 ods. 1 tohto opatrenia iným správcom než sú uvedené v § 1 ods. 1 písm. a/ zákona. 

 	(2) Na platnosť zmluvy o zámene správy majetku štátu sa vyžaduje súhlas ministerstva vždy, keď správcovia uvedení v § 1 písm. c/ a d/ tohto opatrenia zmluvou o zámene správy majetku štátu dávajú zbrane a muníciu iným správcom než sú uvedení v § 1 zákona.

§ 5

Prevod vlastníctva hnuteľných vecí štátu
(k §11 ods. 6 zákona)

(1) Na platnosť kúpnej zmluvy sa vyžaduje súhlas ministerstva, ak správcovia uvedení v § 1 tohto opatrenia prevádzajú vlastníctvo hnuteľných vecí štátu uvedených v § 2 ods. 1 tohto opatrenia. 

(2) Na platnosť kúpnej zmluvy sa vyžaduje súhlas ministerstva, ak správcovia uvedení v § 1 písm. c/ a d/ tohto opatrenia prevádzajú vlastníctvo zbraní a munície.

§ 6

Výmena hnuteľných vecí štátu
(k § 11 ods. 8 zákona)

(1) Na platnosť zámennej zmluvy sa vyžaduje súhlas ministerstva, ak správcovia uvedení v § 1 tohto opatrenia výmenou dávajú hnuteľné veci štátu uvedené v § 2 ods. 1 tohto opatrenia.

(2) Na platnosť zámennej zmluvy sa vyžaduje súhlas ministerstva, ak správcovia uvedení v § 1 písm. c/ a d/ tohto opatrenia dávajú zbrane a muníciu.

§ 7

Nájom nehnuteľných vecí štátu
(k § 13 ods. 6 zákona)

(1) Na platnosť nájomnej zmluvy, ktorou správcovia uvedení v § 1 tohto opatrenia prenechávajú do nájmu viac ako 30 % celej podlahovej plochy stavby alebo viac ako 30 % výmery pozemku, sa vyžaduje súhlas ministerstva; to neplatí, ak ide o nájom nebytových priestorov na účely poskytovania zdravotnej starostlivosti a nájom nehnuteľnosti alebo jej časti na účely realizácie projektov energetickej efektívnosti.

(2) Súhlas ministerstva podľa odseku 1 sa vyžaduje aj vtedy, ak sa majetok uvedený v odseku 1 prenajíma na ďalších päť rokov. 

§ 8

Zrušuje sa opatrenie Ministerstva spravodlivosti Slovenskej republiky                 č. 306/2001 Z. z. o úprave dispozičných oprávnení správcov v zriaďovateľskej pôsobnosti Ministerstva spravodlivosti Slovenskej republiky pri nakladaní s majetkom štátu.

§ 9

                Toto opatrenie nadobúda účinnosť 1. septembra 2003. 

 

 

Daniel Lipšic v. r.

 

 ________________________  
            
1)  Zákon Národnej rady Slovenskej republiky č. 303/1995 Z. z. o rozpočtových    pravidlách v znení 
   neskorších predpisov 
2)  Zákon č. 4/2001 Z. z. o Zbore väzenskej a justičnej stráže